සභාවෙන් අවසරයි. ආනන්ද මුණසිංහ අපගේ සැරයන්වරයාගේ වාසනාවන්ත මංගල උත්සවයට අප හට ආරාධනා කිරීම සබැඳිව පළමුව අපගේ ස්තූතිය පුද කරන්නට කැමැත්තෙමු. දෙවනුව වැදගත්කමින් පරිපූර්ණ වූ මංගල සභාව අමතා වචන ස්වල්පයක් කතා කරන්නට ලැබීම මම ලද භාග්‍යයක් කොට සලකමි. මෙහි රැස්ව සිටින සෑම සියලු දෙනාම පාහේ ආනන්ද මුණසිංහ අපේ මිත්‍රයාගේ ඥාතීන් හෝ මිතුරන් විය යුතු යැයි මාගේ හැඟීමයි. එහෙත් මෙම මංගල සභාවෙහි රැස්වී සිටින්නා වූ සෑම සියලු දෙනාටම මෙතෙක් රහසක්ව පැවැති යම් කරුණක් හෙළි කිරීම සඳහා මම ඔබගේ අනුමැතිය අයැද සිටිමි. මා විසින් හෙළි කරන්නට යෙදුණා වු රහස මෙම උතුම් මංගල අවස්ථාවේ ඔබ හමුවේ තැබීමෙන් ආනන්ද මුණසිංහ මාගේ මිත්‍රයාට සිදු වන්නා වූ අගෞරවය, අප කීර්තිය අපහසුතා පිළිබඳව අතිශයින්ම සොවට පත්වෙමි. මම ඒ ගැන සමාව අයැදිමි. මෙම වැදගත් අවස්ථාවේ මෙම රහස හෙළි කරනවාද? නැද්ද? ගැන බොහෝ සිතා බැලීමි. මාගේ යටි සිත සමග මේ පිළිබඳව බොහෝ තර්ක කළෙමි. අවසාන වශයෙන් මෙය හෙළි කිරීම කළ යුතු බවත් යම් හෙයකින් ඉන් වැළකී සිටීමෙන් විශේෂයෙන් මාගේ හිත මිත්‍ර මනාල මහත්මයාටත් ඔහුගේ වාසනාවන්ත මනාලිය ඔගස්ටා නැගණියටත් අපටත් විශේෂයෙන් යුද හමුදාවටත් සිදු වන්නට හැකි අයහපත සුළු පටු එකක් නොවන වග මම අවබෝධ කර ගතිමි. ඒ හේතු සාධකයන් සියල්ල කිරා මැන බැලීමෙන් අනතුරුවයි මම මේ තීරණයට එළැඹුණේ.
මනාල මහතාගේ වාසනාවන්ත මනාලිය වන්නේ කව්ද?
ඔගස්ටා